2022.szeptember 27.
Azonnali felhasználásra

SAJTÓKÖZLEMÉNY

**Kutatók Éjszakája az ELI ALPS-ban**

**Szeptember 30-án ismét megnyitja kapuit a szegedi ELI ALPS Lézeres Kutatóintézet a nagyközönség előtt! A szervezők szórakoztató és inspiráló programokkal készülnek a különleges éjszaka alkalmából, többek között körbevezetéssel, látványos kísérletekkel, VR-szemüveges virtuális laborlátogatással, ismeretterjesztő előadásokkal, lézersakkal, tudományospóló-versennyel és alkatrészsimogatóval is várják az érdeklődőket 17 órától a Kutatók Éjszakáján.**

A Kutatók Éjszakája egy Európa-szerte megrendezett, a tudományt és a kutatói életpályát népszerűsítő eseménysorozat. Az Európai Unió Bizottsága által kezdeményezett rendezvény legfontosabb célja, hogy a kutatók és a tudományos területen tevékenykedők sokszínű munkáját vonzóvá tegye a fiatalok számára. Az ELI ALPS idén is csatlakozik az eseményhez, az érdeklődők az éjszaka folyamán bepillantást nyerhetnek a kutatóintézet kulisszái mögött zajló, pezsgő tudományos életbe.

Hol vannak a klasszikus fizika határai? Hogyan mehet át egy részecske egyszerre két résen? Mi a helyzet Schrödinger osztrák fizikus macskájával, vajon él még?

Hogy lehet egy száguldó autóról éjszaka tűéles képet készíteni? És egy kémiai reakció során az atomok mozgásáról? Hogyan lehet előállítani a világ legrövidebb lézerimpulzusát, mely segítségével a mikrovilágot tudjuk tanulmányozni? Avagy hányszor „kacsint” az elektron az atommagra, amíg körbekerüli azt?

Az atomerőművekben kimerült fűtőelemek még tartalmaznak olyan izotópokat, amelyek több százezer évig is veszélyes mértékű sugárzást bocsájtanak ki. Mit lehet ezekkel tenni? Hogyan segíthetnek a lézerek abban, hogy a radioaktív hulladék felezési ideje az eredetinek ezredére csökkenjen?

A 17:15-kor a Kutatóintézet előadótermében kezdődő, lebilincselően izgalmas előadásokon minden kérdésre választ kapunk!

**Folyamatos programok 17 órától:**

* Virtuális laborlátogatás és kísérletezés VR-szemüveg segítségével
* Mini lézeres laboratórium
* Optikai műhely bemutatója
* Orvosbiológiai kutatócsoport bemutatója
* Lézersakk
* Hogyan készül az ultrarövid, nagyenergiájú lézerimpulzus?  - több állomásos ismeret- és matricagyűjtő játék
* Tudományospóló-verseny - A tudományos tartalmú felirattal vagy ábrával ellátott (akár saját készítésú) pólót viselőket közönségszavazatok alapján díjazzuk.
* Alkatrészsimogató
* ELI-sikk: beöltözés tisztatéri ruhába
* Gyereksarok a legkisebbeknek
* A Fókusz – Interaktív Látogatói Tér megtekintése (előzetes regisztrációhoz kötött)
* Művészet a tudományban c. pályázati felhívás kihirdetése - a helyszínen interaktív bemutató, kérdezz-felelek stand

A Kutatóintézet programkínálatából minden korosztály talál kedvére valót, szeretettel várnak minden érdeklődőt!

**Időpont:** 2022. szeptember 30. (péntek), 17-21 óráig

**Helyszín:** ELI ALPS Lézeres Kutatóintézet (6728 Szeged, Wolfgang Sandner u. 3.)

**Részletes programkínálat:** www-eli-alps.hu

**További érdekességek:** www.facebook.com/ EliAlpsLezerkozpontSzeged

**A rendezvény díjmentesen látogatható. A kutatóintézeti körbevezetés és a Fókusz – Interaktív Látogatói Tér megtekintése előzetes regisztrációhoz kötött, regisztrálni a Kutatóintézet weboldalán lehet.**

Az esemény az IMPULSE projekt támogatásával valósul meg.

**További információ:**

Marton Katalin

HR és kommunikációs osztályvezető

E-mail: katalin.marton@eli-alps.hu

Telefon: +36 70 932-2477

Az ELI ALPS projektet nyomon követheti a Facebook-on, a LinkedIn-en és a Youtube-on is:

<http://www.facebook.com/EliAlpsLezerkozpontSzeged>

<http://www.linkedin.com/in/eli-alps-34854668>

<https://www.youtube.com/channel/UCbi8r90P3wHYFvrxcdVIQSg>